Les dones del Cor de la Generalitat Valenciana interpretaran ‘Sacro, Poético, Popular’ en l’Auditori Joaquín Rodrigo
10 de març 2021

  

 ​L'auditori Joaquín Rodrigo acollirà dissabte que ve, 13 de març, l'actuació Sacro, Poético, Popular del Cor de la Generalitat Valenciana, davall la direcció d'Óscar Payá Prats. El concert tindrà lloc a les 19 hores i l'entrada és gratuïta. L'espectacle, organitzat per la Delegació de Cultura, forma part de la variada programació del Dia Internacional de la Dona, és per això que l'acte estarà protagonitzat per dones. 

  

El programa  presenta una sèrie de peces per a veus blanques en què el caràcter dels textos serà l'element vertebrador. Els textos sacres musicats per grans compositors de segles passats i compositors actuals, la poesia de Paul Heyse, Rainer Maria Rilke i Federico García Lorca posada al servici de la música i les cançons populars de Miquel Desclot, harmonitzades per Josep Vila i Casañas componen este programa.

  

Els concerts oferiran en l'apartat 'Sacro' una primera part dedicada a la música sacra des del segle XVI al XX i una segona, a la música sacra del segle XXI. L'apartat 'Poético' inclourà Vier Lieder aus dem Jungbrunnen, de Johannes Brahms (sobre textos de Paul Heyse), Dirait-on, de Morten Lauridsen (sobre un text de Rainer Maria Rilke), i Suite de Lorca, d’Eunojuhani Rautavaara (sobre textos de Federico García Lorca). En l'apartat 'Popular' s'interpretaran cançons populars de Vila i Casañas: Cançó del conductor de núvols, Cançó de finestra, Cançó de la sabatera i Cançó del Forner.

  

Creat en 1987 amb el nom de Cor de València, és el cor titular del Palau de les Arts al mateix temps que desenvolupa una constant activitat en els principals auditoris de la Comunitat Valenciana. Ha interpretat les grans obres del repertori simfònic coral i els principals títols del gènere líric, i freqüenta el repertori a cappella, amb especial atenció als compositors valencians.

  

El Cor de la Generalitat Valenciana és present en les temporades i festivals espanyols més importants, i ha cantat a Guanajuato (Mèxic), l'Havana, Nova York, París, Lisboa, Roma, Amsterdam, Hamburg, etcètera. A més, amb Carles Santos ha participat en les cerimònies olímpiques de Barcelona 92 i ha gravat discos per a Sony, Decca i Deutsche Grammophon amb l'Orquestra de la Comunitat Valenciana i solistes com Plácido Domingo, Juan Diego Flórez o Andrea Bocelli, i monogràfics sobre Mompou, Manuel de Falla, Joaquín Rodrigo, Luis de Pablo, Matilde Salvador o Alfredo Aracil, al costat d'uns altres de música antiga amb el grup Capella de Ministrers.

  

Així mateix, el seu enregistrament _Verdi Domingo_ va ser guardonat amb el Grammy Llatí al millor àlbum de música clàssica de 2014. També ha intervingut en discos amb Maazel, Mehta o La Fura dels Baus entre altres responsables artístics, i ha actuat davall  les batutes dels principals directors valencians i espanyols a més de Claudio Abbado, Roberto Abbado, Rinaldo Alessandrini, Fabio Biondi, Riccardo Chailly, Plácido Domingo, Valeri Guérguiev i molts altres.

  

D'altra banda, el cor ha sigut guardonat amb la Medalla d'Honor del _Festival Internacional de Música y Danza de Granada_, la Medalla Commemorativa del XXV Aniversari del Palau de la Música de València, el premi Clar de Llums de la Universitat de València, l'Important de l'Editorial Premsa Valenciana i la Medalla al Mèrit en les Belles Arts de la Reial Acadèmia de Belles Arts de Sant Carles. 

  

El cor depén de la direcció adjunta de Música i Cultura Popular de l'Institut Valencià de Cultura. El seu director titular és Francesc Perales i Francisco Hervás el seu pianista acompanyant.

  

L'aforament està limitat al 50% i complint sempre totes les mesures de seguretat sanitària.

  

![](/media/oh4nmo53/c-cor-generalitat-valenciana.jpg)  
  
  

 ​

  

*   [](http://www.facebook.com/sharer.php?u=https://aytosagunto.es/va/actualitat/les-dones-del-cor-de-la-generalitat-valenciana-interpretaran-sacro-poetico-popular-en-l-auditori-joaquin-rodrigo/ "Facebook")
*   [](http://twitter.com/share?url=https://aytosagunto.es/va/actualitat/les-dones-del-cor-de-la-generalitat-valenciana-interpretaran-sacro-poetico-popular-en-l-auditori-joaquin-rodrigo/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-dones-del-cor-de-la-generalitat-valenciana-interpretaran-sacro-poetico-popular-en-l-auditori-joaquin-rodrigo/ "Linked In")
*   [](mailto:?body=https://aytosagunto.es/va/actualitat/les-dones-del-cor-de-la-generalitat-valenciana-interpretaran-sacro-poetico-popular-en-l-auditori-joaquin-rodrigo/)